സി.ബി.എസ്.ഇ 12ാം ക്ലാസ് ഫലം: തിരുവനന്തപുരം ഒന്നാമത് ന്യൂഡല്ഹി: സി.ബി.എസ്.ഇ 12ാം ക്ളാസ് പരീക്ഷാഫലം പ്രഖ്യാപിച്ചതില് മേഖല തിരിച്ചുള്ള വിജയശതമാനക്കണക്കില് തുടര്ച്ചയായി നാലാം തവണയും തിരുവനന്തപുരം മേഖല ഒന്നാം സ്ഥാനത്ത് എത്തിയതിനൊപ്പം വിജയശതമാനത്തിലും വര്ദ്ധന 99.89. കഴിഞ്ഞ തവണ വിജയശതമാനം 97.67. ഡല്ഹി വെസ്റ്റ്, ഡല്ഹി ഈസ്റ്റ് 99.84, ബംഗളൂരു 99.83 എന്നീ മേഖലകളാണ് തൊട്ടു പിറകില്. പാറ്റ്നയാണ് ഏറ്റവും പിന്നില് 98.91. ദേശീയ തലത്തില് കേന്ദ്രീയ വിദ്യാലയങ്ങള്ക്കും സെന്ട്രല് ടിബറ്റന് സ്കൂള് അഡ്മിനിസ്ട്രേഷന് കീഴിലുള്ള സ്കൂളുകള്ക്കും വിജയം 100 ശതമാനം. നവോദയ സ്കൂളുകള്ക്ക് 99.94, സര്ക്കാര് സി.ബി.എസ്.ഇ സ്കൂളുകള് 99.72 എന്നിങ്ങനെയാണ് വിജയം. 65,184 പേരുടെ ഫലം ആഗസ്റ്റ് 5ന് 1060 പുതിയ സ്കൂളുകളിലെ വിദ്യാര്ത്ഥികള് ഉള്പ്പെടെയുള്ള 65,184 പേരുടെ ഫലം ആഗസ്റ്റ് 5നകം പ്രഖ്യാപിക്കും. റഫറന്സ് വര്ഷവുമായി ബന്ധപ്പെട്ട ആശയക്കുഴപ്പങ്ങള് നിലനില്ക്കുന്നതാണ് കാരണം. തൃപ്തിയില്ലാത്തവര്ക്ക് അടുത്തമാസം പരീക്ഷ ഫലത്തില് തൃപ്തിയില്ലാത്തവര്ക്ക് പ്രൈവറ്റ്, കംപാര്ട്ട്മെന്റ് വിദ്യാര്ത്ഥികള്ക്കൊപ്പം ആഗസ്റ്റ് 16 നും സെപ്തംബര് 15നും ഇടയില് ഓഫ് ലൈനായി പരീക്ഷ നടത്തുമെന്ന് പരീക്ഷാ കണ്ട്രോളര് സന്യാം ഭരദ്വാജ് അറിയിച്ചു. പ്രധാനമന്ത്രി നരേന്ദ്രമോദി അടക്കം സമൂഹത്തിന്റെ നാനാതുറകളിലുള്ളവര് വിജയികളെ അഭിനന്ദിച്ചു.